දෙදහසක් පමණ හෙද සිසුන් පිරිසක් ඔවුන්ගෙන් ඉගෙනුම ලබන අතර ඉකුත් 02 වැනිදා සිට ඉගැන්වීම් කටයුතුවලින් ඉවත්වීමට හෙද ආචාර්යවරුන් ගත් තීරණයෙන් සිසුහු අපහසුතාවට පත්ව සිටිති.ලබන මාසයේදී තවත් සිසුන් 4000 ක් බඳවා ගැනීම සිදුකෙරේ.සෞඛ්‍ය අමාත්‍යාංශය විසින් නිකුත් කර ඇති 02/19/2009 චක්‍රලේඛය හේතුවෙන් හෙද ආචාර්යවරුන්ට අතිකාල දීමනා අහිමිවීම, සෙනසුරාදා දින හා රජයේ නිවාඩු දිනයන් සේවා අවශ්‍යතාව මත සේවාව සඳහා යොදා ගැනීමට තිබූ අයිතිය අහිමිවීම යනාදි අයිතීන් අහිමි වී ඇතැයි රාජ්‍ය සේවා හෙද ආචාර්ය සංගමයේ සභාපති මුරුත්තෙට්ටුවේ ආනන්ද හිමියෝ පැවැසූහ.මෙම ගැටලුව පිළිබඳව සෞඛ්‍ය නිලධාරීන් දැනුවත් කළද කිසිදු විසැඳුමක් මේ වන තෙක් ලබා නොදීම හේතුවෙන් මෙසේ සේවයෙන් ඉවත්වීමට තීරණය කර ඇතැයි උන්වහන්සේ ප්‍රකාශ කළහ.හෙද ආචාර්යවරුන් සේවයෙන් ඉවත්වීම සම්බන්ධයෙන් සෞඛ්‍ය අමාත්‍යාංශයේ ඉහළ නිලධරියෙකුගෙන් විමසූ විට ඔහු පැවසුවේ, මෙම ගැටලුව සම්බන්ධයෙන් මීට පෙර සාකච්ඡා වට දෙකක් පැවති බවත් මුදල් අමාත්‍යාංශයේ ලේකම් ආචාර්ය පී. බී. ජයසුන්දර මහතා, කළමනාකරණ දෙපාර්තමේන්තුව හා සෞඛ්‍ය අමාත්‍යංශයේ නිලධාරීන් එක්ව අනිද්දා (16) තවත් සාකච්ඡාවක් පැවැත්වීමට නියමිත බවත් ය.